《和严侍御柟木诗》
宋代·杨虞仲

两苍崖屹相应对，上面虬龙插崖背。
青铜为柯石为根，上有虫书篆籀破藓痕。
诘屈盘根少态度，深锁穷山烟雨暮。
不愿作材戹万牛，惊世之文那肯露。
人不满百雪满头，一生忧患几许愁。
湛辈去逐翁仲游，此树森森春复秋。
杜陵笔墨光万丈，当时憾不同清赏。
独寄黄花九日诗，云间声作琳琅响。

作者简介：杨虞仲，字少逸，青神（今属四川）人。自号不欺子，晚号老圃。高宗绍兴二十七年（一一五七）进士。孝宗淳熙六年（一一七九），知巴州（《宋会要辑稿》职官六一之二九）。除直秘阁、知夔州（《攻愧集》卷三九《除直秘阁知夔州制》）。光宗绍熙元年（一一九○），为夔路提举常平（《宋会要辑稿》食货六八之九一）。又为利路提刑摄兴州（《宋史》卷三九八《丘崇传》）。官至中大夫充秘阁修撰。《宋元学案补遗》卷七二有传。